Kvinne i 20-årene døde etter fall fra Trolltunga

Det var en kvinnelig student i 20-årene som døde etter at hun falt utfor Trolltunga lørdag kveld.

Publisert Publisert 5. september 2015

OMKOM: En person døde etter å ha falt flere hundre meter utfor Trolltunga. Politi og ambulanse var i Skjeggedal søndag formiddag da man arbeidet med å frakte den omkomne ut. Foto: 2211-TIPSER

Denne artikkelen er over fem år gammel

Hun var student i Bergen, men kom fra et land utenfor Europa, opplyser Hordaland politidistrikt på Twitter søndag ettermiddag.

Ulykken skjedde lørdag kveld. Kvinnen er utenlandsk statsborger.

Operasjonsleder i Hordaland politidistrikt, Bjarte Rebnord, bekrefter overfor BT søndag kveld at kvinnen hadde tilknytning til Universitetet i Bergen.

Falt 200-300 meter

Noen minutter etter midnatt natt til søndag fikk politiet bekreftet at en person hadde falt fra Trolltunga i Odda kommune.

— Personen skal ha falt fra en av sidene på Trolltunga. Fallet skal ha vært 200-300 meter, sa operasjonsleder i Hordaland politidistrikt, Morten Kronen da redningsaksjonen pågikk.

Kvinnen ble funnet død under fjellpartiet.

Ifølge Dagbladet skal det ha vært et vitne til fallet og andre som var på stedet hørte skrik.

Krevende oppdrag

Det var Bjørn Arild Fjeldsbø sammen med syv andre fra Odda og Tyssedal Røde Kors som fant den omkomne.

— Det var et spesielt oppdrag, både når det gjelder operasjon og terreng. Et krevende oppdrag på alle måter, sier Fjeldsbø, som er områdeleder for Indre Hardanger Røde Kors.

Teamet fra Røde Kors jobbet i området fra klokken 21 lørdag kveld til klokken fire natt til søndag, blant annet med å klargjøre den omkomne for uthenting med helikopter.

Kvinnen ble fraktet til sykehus i Odda klokken 11.45 søndag formiddag, opplyser politiet.

Politiet har ikke gått ut med identiteten til den omkomne.

- Ventet en ulykke

Dette er den første dødsulykken fra Trolltunga opplyser Jostein Soldal, som driver Trolltunga Active.

Amy Henrickson har feriehus i Skjeggedal. Hun forteller at man lokalt har ventet på at det kunne skje en ulykke.

— Det er grusomt at det nå har skjedd, men det er ikke overraskende. Statistisk sett, sammenliknet med antall ulykker på Preikestolen i Rogaland, er det nesten rart at det ikke har skjedd før, sier hun.

Ordføreren i Odda, John Opdal, møtte politi og redningsmannskap søndag.

— Det er veldig tragisk når slike ting skjer,sier ordføreren til BT.

Han forteller at det kommunale helseteamet er i beredskap, og vil følge opp dem som har behov for det etter hendelsen.

- Tragisk hendelse

Politiet har ikke fått full klarhet i hendelsesforløpet, og kan ikke konkludere med hva som forårsaket fallet, understreker operasjonsleder i Hordaland politidistrikt, Frode Kolltveit.

Til NTB sier han at det er ingenting som tilsier at det har skjedd noe straffbart.

— Dette ser ikke ut som noe annet enn en tragisk hendelse, sier han.

Dårlig dekning

Politiet satte i gang en redningsaksjon ved Trolltunga rundt kl. 21.00 lørdag kveld, etter å ha mottatt en nødmelding fra et norsk turfølge. På grunn av dårlig dekning hadde politiet problemer med å få eksakt informasjon.

Etter den første samtalen var det ingen kontakt med turfølget før helikopteret kom fram til stedet, og det var lenge uklart hva som hadde skjedd.

Trolltunga ligger 1100 meter over havet, rundt 700 meter over Ringedalsvatnet i Skjeggedal i Odda kommune.

Har du bilder fra stedet? Send MMS til 2211 eller epost til 2211@bt.no!

Publisert Publisert: 5. september 2015 20:58 Oppdatert: 6. september 2015 21:03